新晴出溪上因訪王伯明詹望之
作者：王炎
朝代：宋

paragraphs: 萍轉滯巖邑，簡出而深居。
兒輩不自量，妄意游璧池。
日占烏鵲喜，不寄黄犬書。
積雨蒸溽暑，客思鬰不舒。
新晴一散策，消摇滌煩紆。
意行入幽徑，籬落相蔽虧。
竹萌茁鳳尾，瓜蔓纏龍鬚。
物化日夜流，嗟我方棲遲。
莫受憂患煎，素髮無再緇。
扣門謁二友，清坐俱久如。
莊語間善謔，相視一解頤。
靜窺勢利場，疾足爭驅馳。
自念甘斂退，非黠仍非癡。
茗乳泛輕雪，爐熏駐游絲。
且勿談世事，揮犀聊說詩。